CELEX: 52017PC0735
Language: et
Date: 2017-11-29
Title: Ettepanek: EUROOPA PARLAMENDI JA NÕUKOGU MÄÄRUS, millega muudetakse määrust (EÜ) nr 726/2004 Euroopa Ravimiameti asukoha osas

EUROOPA KOMISJON
            Brüssel,29.11.2017
            COM(2017) 735 final
            2017/0328(COD)
            Ettepanek:
            EUROOPA PARLAMENDI JA NÕUKOGU MÄÄRUS,
            millega muudetakse määrust (EÜ) nr 726/2004 Euroopa Ravimiameti asukoha osas
            (EMPs kohaldatav tekst)
            
               
         
         
            
               SELETUSKIRI
            
            
               
                  1.ETTEPANEKU TAUST
               
               
                  Ettepaneku põhjused ja eesmärgid
               
            
            
               Euroopa Ravimiamet on kehtestatud määrusega (EMÜ) nr 2309/93, mis on asendatud määrusega (EÜ) nr 726/2004
                  1
               . Riigipeade ja valitsusjuhtide tasandil toimunud kohtumisel liikmesriikide valitsuste esindajate ühisel kokkuleppel 29. oktoobril 1993 tehtud otsuse (Euroopa ühenduste teatud organite ja talituste ning Europoli asukoha kohta)
                  2
                artikli 1 kohaselt on Euroopa Ravimiameti asukoht Ühendkuningriigis Londonis.
            
            
               
                  29. märtsil 2017 teatas Ühendkuningriik Euroopa Ülemkogule kooskõlas Euroopa Liidu lepingu artikliga 50 oma kavatsusest liidust lahkuda. 
               
               
               
                  20. novembril 2017 valisid ülejäänud 27 liikmesriiki üldasjade nõukogu artikli 50 vormis toimunud kohtumisel Euroopa Ravimiameti uueks asukohaks Amsterdami (Madalmaad). 
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Kuna muudetava õigusakti aluseks on Euroopa Liidu toimimise lepingu („ELi toimimise leping“) artikkel 114 ja artikli 168 lõike 4 punkt c, peab ka muutmisakt põhinema samal alusel. 
            
            
               •Vahendi valik
            
            
               Käesoleva ettepaneku eesmärk on muuta määrust (EÜ) nr 726/2004. Seepärast esitatakse muudatusettepanek muutmismääruse vormis.
            
            
               •Subsidiaarsus ja proportsionaalsus  
            
            
               Ameti asukoha küsimus kuulub liidu ainupädevusse. Meede on proportsionaalne, arvestades kavandatava määruse otstarvet – kinnitada ameti uus asukoht määruses (EÜ) nr 726/2004.
            
            
               4.MÕJU EELARVELE
            
            
               Euroopa Ravimiameti asukoha muutmisel on mõju eelarvele, võttes eelkõige arvesse kulusid, mis on seotud senise Londonis paikneva asukoha rendilepingu ennetähtaegse lõpetamisega Ühendkuningriigi liidust väljaastumise tõttu, kolimise endaga seotud kulusid ning kulusid, mis tulenevad ameti sisseseadmisest uutes ruumides Amsterdamis. Nagu on ette nähtud nõukogu 22. mai 2017. aasta juhistes läbirääkimiste pidamiseks Ühendkuningriigiga sõlmitava lepingu üle, milles sätestatakse Ühendkuningriigi Euroopa Liidust väljaastumise kord, peaks Ühendkuningriik täielikult katma väljaastumisprotsessiga seotud erikulud, nagu Ühendkuningriigis asuvate ametite ümberkolimise kulud.
            
            
               Teatavate üleviimiskulude eelmaksed tuleb ehk teha ka ELi eelarvest, enne kui sõlmitakse finantsküsimuste kokkulepe. Sellega seoses hindab komisjon koostöös Euroopa Ravimiametiga võimalikke täiendavaid rahastamisvajadusi, mis tuleb suunata ELi eelarve kaudu. Vastavalt vajadusele esitab komisjon sellekohased ettepanekud Euroopa Parlamendile ja nõukogule 2019. aasta ja vajadusel ka 2018. aasta eelarvemenetluse käigus. See puudutab näiteks kolimise endaga seotud kulusid. Lisaks esitatakse ameti uutes ruumides sisseseadmisega seotud kulud ühtlasi finantsmääruse
                  3
                artiklis 203 sätestatud kinnisvaraprojektide menetluse raames, mis eeldab, et enne kui sõlmitakse kinnisvaraprojektidega seotud lepingud, tuleb Euroopa Parlamendilt ja nõukogult saada heakskiit. Selle menetlusega alustatakse niipea kui võimalik (hiljemalt 2018. aasta algul). 
            
            
               . 
            
            
               2017/0328 (COD)
            
         
         
            
               Ettepanek:
            
            
               EUROOPA PARLAMENDI JA NÕUKOGU MÄÄRUS,
            
            
               millega muudetakse määrust (EÜ) nr 726/2004 Euroopa Ravimiameti asukoha osas
               
            
               (EMPs kohaldatav tekst)
            
            
               EUROOPA PARLAMENT JA EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 114 ja artikli 168 lõike 4 punkti c,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Majandus- ja Sotsiaalkomitee arvamust
                  4
               , 
            
            
               võttes arvesse Regioonide Komitee arvamust
                  5
               ,
            
            
               toimides seadusandliku tavamenetluse kohaselt
            
            
               ning arvestades järgmist:
            
            
               (1)Kuna Ühendkuningriik esitas 29. märtsil 2017 Euroopa Liidu lepingu artikli 50 alusel teate oma kavatsusest liidust lahkuda, valisid ülejäänud 27 liikmesriiki üldasjade nõukogu artikli 50 vormis toimunud kohtumisel Euroopa Ravimiameti uueks asukohaks Amsterdami, Madalmaad.
            
            
               (2)Võttes arvesse Euroopa Liidu lepingu artikli 50 lõiget 3, peaks Euroopa Ravimiamet asuma oma uues asukohas alates kuupäevast, mil lõppeb aluslepingute kohaldamine Ühendkuningriigi suhtes, või alates 30. märtsist 2019, olenevalt sellest, kumb on varasem.
            
            
               (3)Et tagada Euroopa Ravimiameti nõuetekohane toimimine tema uues asukohas, tuleks enne, kui Euroopa Ravimiamet asub tegutsema oma uues asukohas, sõlmida peakorterileping.
            
            
               (4)Et anda Euroopa Ravimiametile uude asukohta ümberasumiseks piisavalt aega, peaks käesolev määrus jõustuma kiireimas korras.
            
            
               (5)Euroopa Parlamendi ja nõukogu määrust (EÜ) nr 726/2004
                  6
                tuleks seetõttu vastavalt muuta,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määrusele (EÜ) nr 726/2004 lisatakse artikkel 71 a:
            
         
         
            
               „Artikkel 71 a
            
            
               Ameti asukoht on Amsterdam, Madalmaad.“
            
            
               Artikkel 2
            
            
               Käesolev määrus jõustub selle Euroopa Liidu Teatajas avaldamise päeval.
            
            
               Käesolevat määrust kohaldatakse alates kuupäevast, mil lõppeb aluslepingute kohaldamine Ühendkuningriigi suhtes, või alates 30. märtsist 2019, olenevalt sellest, kumb on varasem. 
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                  Euroopa Parlamendi nimel
                        Nõukogu nimel
               
               
                  president
                        eesistuja
               
            
         
         
            
                  
                     (1)
                  
                        Euroopa Parlamendi ja nõukogu 31. märtsi 2004. aasta määrus (EÜ) nr 726/2004, milles sätestatakse ühenduse kord inim- ja veterinaarravimite lubade andmise ja järelevalve kohta ning millega asutatakse Euroopa ravimiamet (ELT L 136, 30.4.2004, lk 1).
               
               
                  
                     (2)
                  
                        EÜT C 323, 30.11.1993, lk 1.
               
               
                  
                     (3)
                  
                        Euroopa Parlamendi ja nõukogu 25. oktoobri 2012. aasta määrus (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002 (ELT L 298, 26.10.2012, lk 1).
               
               
                  
                     (4)
                  
                        ELT C , , lk .
               
               
                  
                     (5)
                  
                        ELT C , , lk .
               
               
                  
                     (6)
                  
                        Euroopa Parlamendi ja nõukogu 31. märtsi 2004. aasta määrus (EÜ) nr 726/2004, milles sätestatakse ühenduse kord inim- ja veterinaarravimite lubade andmise ja järelevalve kohta ning millega asutatakse Euroopa ravimiamet (ELT L 136, 30.4.2004, lk 1).